Cuartos de dólar dos 50 estados

Os **cuartos de dólar dos 50 estados** son unha serie de moedas dun cuarto de dólar postas en circulación pola Casa da Moeda dos Estados Unidos en conmemoración de cada un dos estados constituíntes dos Estados Unidos.

Este programa foi creado pola Lei 105-124, do 1 de decembro de 1997, e as moedas foron cuñadas e postas en circulación entre 1999 e 2008 en bloques de cinco estados cada ano. 

O deseño común do anverso correspóndese co coñecido como cuarto de dólar Washington, creado por John Flanagan en 1923 e adaptado nesta ocasión polo gravador da *US Mint* William Cousins, en tanto que o reverso é específico para cada estado.

O programa dos cuartos de dólar dos 50 estados púxose en marcha para promover unha nova xeración de coleccionistas de moedas, e converteuse no programa numismático máis existoso da historia dos EEUU, xa que aproximadamente a metade da poboación coleccionou as moedas desta serie. Isto provocou, ademais, un beneficio de arredor de 3.000 millóns de dólares para o Goberno federal, motivado da retirada da circulación das moedas por parte dos coleccionistas.

En 2009, a Casa da Moeda dos Estados Unidos comezou a complementar esta serie cun novo programa de moedas dun cuarto de dólar dedicadas ao Distrito de Columbia e dos territorios dos EEUU, nos que se inclúen Porto Rico, Samoa Americana, Guam, as illas Virxes Estadounidenses e as illas Marianas do Norte.

## Creación da serie 
### Concepción da idea 
[miniatura|275x275px|O [Cámara de Representantes dos Estados Unidos de América|representante por Delaware Michael Castle, promotor do proxecto de lei para a creación do programa de cuartos de dólar dos 50 estados.]]

As orixes deste programa de emisións están no Comité Consultivo Cidadán de Moedas Conmemorativas (CCCAC), nomeado polo secretario do Tesouro, Lloyd Bentsen, en decembro de 1993 e presidido polo director da Casa da Moeda dos EEUU, Philip N. Diehl. Desde os primeiros días de existencia deste organismo, varios dos seus membros a título individual, encabezados por David Ganz, instaron o comité a apoiar o programa dos cuartos de dólar dos 50 estados.

### Oposición do Tesouro e apoio do Congreso 
Malia o apoio do director da *US Mint* e do CCCAC, que fora designado polo Departamento do Tesouro, este mesmo departamento opúxose ao programa dos cuartos de dólar dos 50 estados, xa que as cuñaxes conmemorativas chegaran a identificarse nos últimos tempos con abusos e excesos. As previsións económicas da Casa da Moeda dos EEUU apuntaban a que o programa faría que o Goberno gañase entre 2.600 e 5.100 millóns de dólares, motivados pola señoriaxe —é dicir, na diferenza entre o valor nominal das moedas e o custo da súa produción—, mais outros 110 millóns noutros beneficios pola comercialización numismática. Diehl e Castle utilizaron estas previsións da Casa da Moeda para solicitar o apoio do Tesouro, mais os directivos desta institución consideraban que os cálculos carecían de credibilidade —ao final do programa, a *US Mint* estimou que o programa xerara 3.000 millóns de dólares en señoriaxe e 136,2 millóns en beneficios numismáticos—. No entanto, o Tesouro suxeriu que o departamento realizase un estudo para determinar a viabilidade do programa. Co asesoramento de Diehl, Castle aceptou a suxestión do Tesouro e o estudo de viabilidade incluíuse no proxecto de Lei de Moedas Conmemorativas dos Estados Unidos de 1996, que tamén autorizaba o secretario do Tesouro a executar o programa sen necesidade de novas decisións do Congreso, no caso de que os resultados de viabilidade fosen favorables.

O Tesouro contratou coa compañía consultora *Coopers and Lybrand* a realización do estudo en 1997, e os seus resultados confirmaron as proxeccións da Casa da Moeda tanto sobre a demanda como sobre a señoriaxe e sobre os beneficios numismáticos do programa. Entre outras conclusións, o estudo determinou que era probable que 98 millóns de estadounidenses gardasen un ou máis xogos completos de moedas dun cuarto de dólar desta serie —ao concluír o programa, a *US Mint* anunciou que foron 147 millóns as persoas que os coleccionaron—. Malia todo, o Departamento do Tesouro seguía a oporse á creación do programa e negábase a levalo a cabo sen un mandato claro do Congreso para o facer.

### O programa dos cuartos de dólar dos 50 Estados 
[miniatura|320x320px|Cerimonia de lanzamento do cuarto de dólar dedicado ao estado de [Idaho en 2007.]]
Consonte o programa aprobado pola lei, a Casa da Moeda dos Estados Unidos comezou coa emisión dos cuartos de dólar dos 50 estados cunha cadencia dunha moeda cada dez semanas, ou cinco moedas por ano, na orde en que cada estado ratificou a Constitución ou entrou a formar parte da Unión. O reverso de cada moeda conmemora un dos 50 estados cun deseño emblemático da súa historia, as súas tradicións ou os seus símbolos.

[miniatura|320px|Bolsa e rolos da [Casa da Moeda dos Estados Unidos|*US Mint* para a distribución dos cuartos de dólar dos 50 estados.]]

Os estados optaron, en xeral, entre dous procedementos. En 33 casos, o gobernador escolleu o deseño final recomendado, baseándose adoito en recomendacións de grupos consultivos e representantes da cidadanía. Nos outros 17 estados, os cidadáns elixiron o deseño final recomendado a través de votacións en liña, por correo, por teléfono ou por outros medios establecidos para o efecto. Finalmente, os gravadores da *US Mint* aplicaron todos os conceptos de deseño finalmente aprobados polo secretario do Tesouro entre os recomendados por cada estado. A atención popular e dos medios de comunicación en torno a este proceso foi intensa, o que lle proporcionou ao programa unha gran publicidade previa á posta en circulación das moedas. Todas as moedas circulantes foron cuñadas na Ceca de Filadelfia e na Ceca de Denver, En febreiro de 2005 vendeuse en eBay un conxunto de tres exemplares con estas variantes por 300 dólares e despois producíronse aumentos salientables, que chegaron ata os 1.500 dólares por moedas individuais; no entanto, a listaxe de prezos de 2020 de *Professional Coin Grading Service* (PCGS) atribúe aos exemplares mellor conservados unha valoración de entre 92 e 130 dólares.
[miniatura|210x210px|Moeda co [Lemas dos Estados Unidos de América|lema parcialmente borrado, de xeito que se le IN GOD WE RUST.]]
En maio de 2000 descubriuse un erro de gran relevancia ao aparecer unha moeda híbrida co anverso do cuarto de dólar e o reverso do dólar Sacagawea; este exemplar estaba nun rolo de moedas dun dólar adquirido nunha oficina bancaria de Mountain Home, Arcansas. Esta moeda híbrida, que pola súa configuración non amosa data, foi a primeira dunha serie de once que se foron descubrindo e autenticando. As autoridades da Casa da Moeda dos Estados Unidos supoñen que estas pezas, que amosan a marca de ceca da Ceca de Filadelfia, foron cuñadas entre finais de abril e principios de maio de 2000. Estes híbridos producíronse nos habituais discos das moedas dun dólar, revestidas de latón de manganeso, e non nos do cuarto de dólar, que están revestidas de cuproníquel.

Outras variantes coñecidas provocadas por erros son o cuarto de dólar de Minnesota (2005) con dobre cuñaxe e esta mesma moeda con diferente cantidade de follas nas árbores. Por outra banda, son relativamente habituais os cuartos de dólar de Kansas nos que se le o lema "IN GOD WE RUST" (sen o "T" de "TRUST") no anverso.

## Notas 
## Véxase tamén 
### Bibliografía 
* Ganz, D. L. (2000). ''The Official Guidebook to America's State Quarters.* House of Collectibles. ISBN 978-0609807705
* Noles, J. (2009). *A Pocketful of History: Four Hundred Years of America. One State Quarter at a Time*. Da Capo Press, Boston. ISBN 978-0306817892
* Travers, S. A. (2008). *The Insider's Guide to Coins Values 2009*. Random House Pub. ISBN 978-0-440-24168-3
* US Mint (c. 2009). "50 States Quarters Report". *United States Mint Financial Department*.
* Yeoman, R. S. (2010). *A Guide Book of United States Coins* (63ª ed.). Whitman Pub., Atlanta. ISBN 978-0-7948-2767-0

### Outros artigos 
* Cuarto de dólar Washington
* Cuartos de dólar do Distrito de Columbia e dos territorios dos Estados Unidos
* Moedas do dólar estadounidense
* Casa da Moeda dos Estados Unidos

### Ligazóns externas 
* 50 State Quarters Program (*USMint.gov*) 
* Deseños finalistas nos concursos de cada estado (*Quarterdesigns.com*) 
* State Quarter Mintage (*Statequarterguide.com*)
* State Quarter Dollar. Coin Type from United States. Detailed information (*OnlineCoin.Club'')